
Kiitän avopuolisoani Pirjoa ja veljeäni Jaria.


He ovat jaksaneet kuunnella jatkuvaa puhetta


kirjasta ja ovat antaneet arvokkaita neuvoja.










1. Johdanto


Edessäsi on yli neljäkymmentä vuotta sitten alkanut selvitys. Aluksi välineinä oli kynä, sinikantinen ruutuvihko ja alkuperäiset suurikokoiset kirkonkirjat. Sitten tulivat mikrofilmit, joista tutkittiin ja tiedot talletettiin tietokoneelle. Nykyisin tutkimus on helpottunut netin myötä, josta löytyy kirkonkirjat n. 1920-luvulle asti.


Tämä on toinen julkaistu Kemppisiä käsittelevä kirja, jota olen ollut tekemässä. Ensimmäinen oli Kemppisen suku Hiitolasta, Elämänvaiheita ja muistoja vuosilta 1900–2010, jonka teimme kahden serkkuni kanssa.


Tämä kirja käsittelee Hiitolan Kemppisiä ja Tannisia 1600–luvun lopulta 1920– luvulle. Kemppiset ovat äitini isän ja Tanniset äidin suku. Sukututkimuksen aloitin näistä suvuista vuonna 1984 Lakkautettujen seurakuntien arkistossa Mikkelissä.


Kirja on suunnattu etupäässä sukulaisille. Olen yrittänyt sisällyttää tähän jotain ihmisten elämästä, jotka ovat muovanneet sukujen kohtaloita, kuten syntymää ja kuolemaa. Sekä ajanjaksolle ominaisia vaikeita aikoja, kuten kato- ja nälkävuosia ja lahjoitusmaaoloja. Pääosissa on kuitenkin sukutaulut Kemppisistä ja Tannisista.


Toivon, että tämä toimii paitsi tietolähteenä, myös innoittajana tuleville sukupolville, jotka haluavat ymmärtää ja arvostaa juuriaan sekä niiden merkitystä osana sukuhistoriaansa.


Lahdessa 02.10.2024










2. Käytetyt asiakirjat


Tutkimus perustuu 1600–luvulta savu– tai arvioveroluetteloihin, joita Hiitolasta on vuosilta 1683–1696, sekä asukasluetteloihin / verorevisiokirjat, joita löytyy vuosilta 1724, 1753 ja 1764 sekä kirkolliset asiakirjat ja Vanhan Suomen papiston laatima väestöluettelo on vuodelta 1754.



2.1 Kirkolliset asiakirjat


Kirkollisia asiakirjoja ovat syntyneiden, vihittyjen ja kuolleiden luettelot sekä rippi– ja lastenkirjat ja muuttaneiden luettelot.


Syntyneiden luettelot vuosilta 1690–1916


Vanhimmissa syntyneiden luetteloissa mainitaan usein ainoastaan kastepäivä sekä lapsen ja isän nimi ja asuinpaikka. Hiitolassa löytyy myös äidin nimi alkuvaiheessa ja 1718–1725 vaihtelevasti, mutta 1725–1733 äitiä ei mainita lainkaan. Äidin ikä on merkitty vuodesta 1837.


Määräysten mukaan lapsi oli kastettava viimeistään kahdeksan päivän ikäisenä. Tämä osoittautui monesti mahdottomaksi. 1800–luvun puoliväliin asti syntyneiden luetteloista puuttui jopa 10–20 % syntyneistä. Usein merkitsemättä jätettiin kuolleena syntyneitä, tai kastamattomana kuolleet, sillä he eivät missään vaiheessa olleet seurakunnan jäseniä.


Vihittyjen luettelot vuosilta 1690–1914


Vihittyjen luetteloon merkittiin vihkiaika, morsiusparin nimet, sosiaalinen asema ja kotipaikat. Vihkimerkintä löytyy yleensä morsiamen seurakunnan luettelosta.


Kuolleiden luettelo vuosilta 1689–1949


Kuolleiden luettelossa mainitaan kuolin– ja hautauspäivä, vainajan nimi, sosiaalinen asema asuinpaikka ja vainajan ikä. Vanhimmista luetteloista puuttuvat kuolinpäivät. Kuolinsyyt ilmestyivät Hiitolan luetteloihin 1760 luvun loppupuolella.


Rippikirjat vuosilta 1717–1920


Rippikirjaan merkittiin seurakuntalaiset kylittäin ja ruokakunnittain. Pikkuhiljaa niistä löytyi tietoja syntymä–, vihki– ja kuolinajoista sekä sosiaalisesta asemasta. Rippikirjoihin merkittiin myös kristinopin osaaminen ja lukutaito.


Lastenkirjat vuosilta 1830–1919


Lastenkirjoihin merkittiin alle rippikouluikäiset lapset. Rippikoulun käytyään heidät siirrettiin rippikirjaan. Hiitolassa lastenkirjaan merkittiin vanhemmat ja näiden lapset kylittäin ja perheittäin.


Muuttaneiden luettelot vuosilta 1848–1913


Muuttokirjat sisälsivät muuttajien nimet, muuttokirjan numeron lähtö– ja tulopaikan sekä viittauksen rippikirjan sivulle. Muuttokirjaan merkittiin muuttajan nimi syntymäaika ja –paikka, ammatti, asuinpaikka lähtöseurakunnasta, muuttokohde, viimeinen ehtoollisella käynti, konfirmointipaikka, kristinopin osaaminen, lukutaito. rokotus, kruunuveron maksaminen ja esteettömyys/esteellisyys avioliittoon.



2.2 Maa– ja henkikirjat


Vuonna 1727 laadittiin maakirja ja 1728 revisiokomission maakirja, sekä maakirjat vuosilta 1737, 1753 ja 1764. Vuonna 1764 ensimmäisen kerran kirjattiin kantatilojen numerot.


Vanhassa Suomessa henkikirjat alkavat vuonna 1818. Ne olivat muuta maata tarkempia, sillä niihin merkittiin vanhempien ja lasten ikävuodet. Viipurin lääniin sisältyi tähän aikaan myös Käkisalmen lääni. Noin vuonna 1870 asti talon asukkaat luetellaan nimeltä sekä ikätiedot, jotka eivät kylläkään aina ole oikein. Myöskin pikkulapset lueteltiin nimeltä, tosin vaimojen nimet puuttuivat leskiemäntiä ja poikien vaimoja lukuun ottamatta. Vuoden 1870 vaiheilla vaimojen nimet ilmestyvät henkikirjaan, mutta alaikäisistä lapsista merkittiin vain lukumäärä tytöt ja pojat erikseen. Samaan aikaan iän sijaan alettiin merkitä syntymävuoden kaksi viimeistä numeroa.



2.3 Ajanlasku


Ruotsin valtakunnassa siirryttiin Juliaanisesta kalenterista Gregoriaaniseen kalenteriin vuonna 1753, jolloin siirryttiin 17. helmikuuta siirryttiin suoraan maaliskuun ensimmäiseen päivään. Vanhassa Suomessa juliaaninen kalenteri oli käytössä aina vuodesta 1812 asti. Sen sijaan Venäjällä, johon Vanha Suomi kuului, Gregoriaaninen kalenteri otettiin käyttöön vasta 1921.










3. Hiitola


Hiitola sijaitsee pitäjä pakkoluovutetulla alueella Venäjällä Karjalan kannaksella, Laatokan luoteisrannikolla. Hiitola (Tiurula) mainitaan jo Vatjan viidenneksen verokirjassa vuodelta 1500. Hallinnollisesti se kuului 1500–luvulla Kurkijoen suurpitäjään eli pogostaan. Vuonna 1610 Hiitolasta muodostettiin oma hallintoyksikkö, ja luterilainen seurakunta itsenäistyi omaksi kirkkoherrakunnaksi. Vuonna 1865 seurakunnan ja kunnan tehtävät erotettiin toisistaan, ja Hiitolasta muodostui varsinainen kunta.


Hiitolan alue laajeni vuonna 1721, jolloin Ilmee erotettiin Ruokolahdesta ja liitettiin Hiitolaan, kunnes vuonna 1897 Ilmee yhdistettiin Rautjärven kuntaan.

Kuva 1: Hiitolan kartta






3.1 Kemppisten ja Tannisten asuttamia kyliä


Hiitola oli tyypillinen karjalainen maatalouspitäjä, jossa oli 45 kylää; Kemppisiä asui ainakin Kuoksjärven, Haukkavaaran, Mustolan ja Kilpolan kylissä.


Kylien tiloja oli salopalstoilla ympäri pitäjää. Kuoksjärven kylän taloista osa oli rantakylien salopalstoilla.



3.1.1 Kuoksjärvi


Kuoksjärven kylä sijaitsi Hiitolaan luoteisosassa Kokkolanjoen (Hiitolanjoki) itäpuolella Kurkijoen rajalla. Kuoksjärven kylä jakautuu, ikään kuin kahteen puoliskoon, jokisivuun ja peräkylään. Kuoksjärvi muodostui 18 kantatilasta, jotka ajan kuluessa jakautuivat useampiin tiloihin.


”Hämäläisenlampi ja Ruiponlampi muodostivat ennen kaksiosaisen Kuoksjärven, mistä kylä on saanut nimensäkin. Tämä näkyy puhekielessä monikkomuodossa vielä 1930–luvullakin, kun puhuttiin Kuoksjärviissä käymisestä, Kuoksjärviin taloista tai pelloista jne. Hämäläisenlampi samoin kuin läheinen Ruiponlampikin ovat saaneet nämä myöhäissyntyiset nimensä kylän viimeaikaisen asutuksen mukaan.


Kuoksjärven kylän paikannimistölle on yleensäkin tunnusomaista se, että vaarat, mäet, lammet, notkot ja purot ovat saaneet nimityksensä sen mukaan, mitkä suvut milläkin tienoilla ovat asuneet, esim. Kemppisenmäki.”



3.1.2 Haukkavaara


”Kylä sijoittui luoteesta kaakkoon Kokkolanjoen (Hiitolanjoen) suuntaan pitkulaisena ja rajoittui kaakossa Ivankoskeen ja luoteessa Kuoksjärven kylään. Lounaassa olivat Haukkavaaran rajalla Hännilän ja Raivattalan kylät.” Haukkavaarassa oli alkuaan 6 kantatilaa.



3.1.3 Kilpola


Yleensä puhutaan Kilpolan saaresta, mutta Kilpola on oikeastaan saaristo, jossa on kolmiosainen pääsaari ja pienempiä saaria lähes satakunta.


”Kilpolan pellot olivat vanhaa meren pohjaa, hedelmällistä savimultamaata, mikä jo sinänsä takasi niiden viljavuuden, lisäksi vaikutti Laatokan merellinen ilmasto kasvua edistävästi ja satoisuutta lisäävästi samoin kuin sekin, että kesähallat olivat kokonaan tuntemattomat.” Kilpolassa kantatiloja oli 24.

Kuva 2: Kuoksjärven kylän kartta vuodelta 1838. KA G70A11–5






3.1.4 Alakokkola ja Yläkokkola


”Alakokkola sijaitsi lähellä Hiitolan pitäjän maantieteellistä keskipistettä. Vanhastaan ei ole erotettu Ala- ja Yläkokkolaa, vaan on puhuttu vain Kokkolasta yhtenä käsitteenä; jako kahdeksi eri kyläksi on tullut lähinnä kirkollisten ja kunnallisten veronkantoasioiden myötä.” Alakokkolan kantatilojen määrä oli alkuaan 6, myöhemmin 10. Yläkokkolassa kantatiloja oli 7.


”Alakokkola kuului pitäjän viljavimpiin kyliin. Useiden talojen pellot olivat Kokkolanjoen rantapeltoja, muinaista Laatokan pohjaa, kivetöntä savimultaa.


Kylän pellot olivat suurelta osalta helposti muokattavaa ja viljavaa savimultaa, mutta oli myös jäykempiä savimaita, mitkä kuitenkin sopivat erityisesti rukiin viljelyyn.


Kokkolan kylien tienoo on varmaan asuttuna paikkana hyvin vanha, niin vanha, että sen vieressä virrannut jokikin sai nimensä tämän paikan mukaan. Luultavasti se on myös koko puheena olevan jokivarren ensimmäisiä asuttuja paikkoja.


Jokaisella talolla oli isojaon jälkeen salopalsta joko Virmoilla tai Kuoksjärven takana Kurkijoen ja Parikkalan pitäjien rajamailla. Muutamat pienten tilusten omistajat myivät ajan oloon pääkylässä olleet maansa pois naapureilleen ja muuttivat kokonaan salopalstoille, missä myös maat olivat viljavat, metsät hyvät ja viljelysalan laajentamiseen jatkuvat mahdollisuudet


Kokkolanjoen nimeksi on eräissä kartoissa samoin kuin maantieteellisissä sekä historiateoksissa merkitty Hiitolanjoki, mutta se on myöhäissyntyinen.”


3.2 Hiitolan kirkko


Ensimmäinen varsinainen evankelisluterilainen kirkko rakennettiin v. 1625 Hiitolan järven kaakkoispuolelle. Myöhemmin rakennetut kirkot on sijoitettu samalle paikalle.


Toinen kirkko valmistui vuonna 1695. Kirkkoon saatiin kellot vuosina 1750 ja 1752. Kirkko sai lahjoituksina paljon myös muuta arvokasta esineistöä 1700– luvulla. Kirkossa oli pitkään käytössä istumajärjestys (penkkijärjestys). Kolmas ja viimeinen kirkko oli rakennettu 1795. Kirkko oli tasavartinen ristikirkko ja samantapaista kansanomaista tyyliä


Kirkon vuoden 1746 penkkijärjestyksen mukaan Kuoksjärven Kemppiset istuivat pääkäytävän rivillä 11 ja Haapalahden Tanniset rivillä 13. Kokkolan Tannisten paikka oli oikean sivulaivan rivillä 2.


Miehet ja naiset istuivat eripuolilla käytävää; ovelta katsottuna miehet oikealla ja naiset vasemmalla.


Edellisen kirkon piirustuksen perusteella pääkäytävällä alttarilta pääovelle oli 1 kvartaali ja sen perään toinen kvartaali ja 3 ja 4 kvartaalit olivat sivulaivoissa.


Vuoden 1810 istumajärjestyksen mukaan, Kemppisten paikka oli 2 kvartaalin rivillä 7. Tannisia löytyy Jaakko Tanninen Alakokkolasta 1 kvartaalista riviltä 4 ja Lauri Tanninen Kilpolasta riviltä 5.

Kuva 3: Hiitolan kirkko ja kellotapuli

Kuva 4: Hiitolan kirkon pohjapiirustus ja penkkijärjestys 1746.






3.3 Tilalliset ja tilattomat maaseudulla


Tilalliset


Tilallisia ei Hiitolassa ollut montakaan 1700-luvun alkupuolelta 1800-luvun loppupuolelle, koska lähes koko pitäjä oli läänitetty donataareille eli lahjoitusmaaherroille.


Tilattomat


Tilatonta väkeä olivat lampuodit (landbonde), torpparit (torpare), mäkitupalaiset (backstugokarl, –hjon, –sittare) ja loiset eli läksiäimet eli itselliset (inhysing).


Lampuodit olivat koko tilan vuokraajia: Lahjoitusmailla talonpojat kylläkin pitivät itseään isäntinä, kun taas donataarit eli lahjoitusmaaherrat pitivät itseään tilan omistajina.


Torpparit olivat tilanosan vuokralaisia, jotka maksoivat vuokransa rahana tai päivätöinä. Karjalassa aluksi vain pappilat perustivat torppia.


Mäkitupia perustettiin tilojen maille mutta ne olivat torppia pienempiä eivätkä antaneet toimeentuloa. Mäkitupalaiset olivat vuokranneet vain asuntotontin, eivät viljelymaata. Mäkitupalaisten oli tehtävä muita töitä.


Loiset perheineen elelivät toisten taloissa tai erillisissä rakennuksissa, maksaen vuokran talon töissä. Joillain loisilla saattoi olla pieni peltotilkku vuokralla ja kotieläimiä. Lahjoitusmailla loisten oli suoritettava päivätöitä myös donataareille.


Torppareiden, mäkitupalaisten ja loisten elämä ei ollut varmaa, sillä isäntä voi sanoa suullisen sopimuksen irti, milloin vain.










4. Syntymästä hautaan



4.1 Syntymä


Raskauden aikana tuleva äiti osallistui tavalliseen tapaansa kaikkiin töihin ja aivan loppuaikana hänen tuli välttää kaikkein raskaimpia töitä.


Kun synnytyksen aika tuli, se tapahtui yleensä saunassa, joka voitiin lämmittää sopivaksi ja jossa voi peseytyä synnytyksen jälkeen. Synnytyksessä avusti usein joku vanhahko ja kokenut naisihminen ”paapo”.


Lapsi kastettiin 1700 ja 1800 luvuilla yleensä kotona tai pappilassa 1–3 päivän ikäisinä. Vuoden 1689 kirkkolain mukaan kaste tuli suorittaa viimeistään kahdeksantena elinpäivänään. Kummit hoitivat kasteelle viennin, sillä äiti ei voinut osallistua vielä yhteisiin toimiin, kunnes hänet oli kirkotettu.


Kirkottaminen tapahtui 40 vuorokautta synnyttämisen jälkeen. Siihen saakka hyvin pidettiin synnyttänyttä naista ”epäpuhtaana”. Synnytyksen ja kirkottamisen välisenä aikana naisen piti elää rajoitettua elämää.


Ennen kirkottamista oli kiellettyä mm. syöminen muiden seurassa, kätteleminen (erityisesti miehen) tai veden hakeminen kaivosta. Usein pappi saattoi siunata äidin synnytyksen jälkeen käyttämät astiat vihkivedellä lasta kotona ristittäessä.


Suomen ev.lut kirkossa kirkottaminen alkoi jäädä pois 1800-luvun lopussa ja 1900-luvun alussa.


Nimensä vanhimmat lapset saivat usein vanhempien tai isovanhempien mukaan.



4.2 Kuolema Karjalan maaseudulla 1600–1800–luvuilla


Tavalliset talolliset ja palvelusväki kuolivat kotona. Vanha karjalainen tapa oli nostaa kuoleva lattialle kuolemaan. Kuolevalle tehtiin tila joko oljista ja vanhoista vuodevaatteista. Ei ollut hyvä, jos kuolema tuli kenenkään näkemättä, joten vuoteen vieressä valvottiin. Usein perheenjäsenet ja naapuritkin kutsuttiin hengenlähtöä katsomaan.


Kun kuolema oli tullut, avattiin räppänä tai ikkuna, jotta vainajan sielu pääsi ulos ja heti alkoivat valmistelut. Usein ruumiin annettiin olla vuoteessa tai lattialla olkien päällä, Seuraavaksi suoritettiin ruumiin pesu. Useimmissa kylissä oli ruumiinpesijä, joku iäkkäämpi naishenkilö. Omaisten avustuksella hän suoritti pesun. Tähän pesutilaisuuteen saattoi tulla naapureita ja silloin saatettiin laulaa.


Pesu suoritettiin tappuratukolla tai pehmeäksi haudotulla vastalla ja saippualla ja huuhdottiin lämpimällä vedellä.


Tämän jälkeen vainaja puettiin sitä varten tehtyyn vaatteeseen tai pyhävaatteisiin, tämä oli vanhempi perinne ja arkkuvaate uudempi. Tämän jälkeen vainaja nostettiin ruumislaudalle, jolla vainaja kannettiin vaateaittaan tai riiheen. Vainaja odotti riihessä hautajaispäivään, joka oli yleensä seuraava sunnuntai. Arkku tehtiin kotona tai joku mies kylältä tuli sitä tekemään talonväen avustamana.


Hautajaispäivän aamuna kaikki saattoväki, hautajaisiin kutsutut, kokoontuivat surutaloon. Vainaja nostettiin tupaan tai lämpimillä ilmoilla pihalle. Siinä laulettiin, juotiin kahvit ja pidettiin puheita. Joukossa saattoi olla erityisiä puhujia, jotka osasivat luoda tunnelmaa.


Hautajaissaatto tapahtui yleensä hevosilla, kylien kohdalla ajettiin hiljaa ja asumattomilla osuuksilla mentiin vauhdikkaammin.


Kirkolle tultaessa ei menty kirkkoon vaan siunaaminen suoritettiin haudalla. Ensin saatettiin kokoontua hautausmaan portille, josta sitten kulkueena mentiin haudalle. Tässä vaiheessa joukkoon oli liittynyt pappi ja suntio. Ennen kirkonmenoja pappi siunasi kaikki sillä viikolla kuolleet vainajat.



4.3 Katovuosien kirous 1600–luvun lopun Suomessa


Suomen historian synkimpiä hetkiä koettiin 1600–luvun loppupuolella, kun katovuodet koettelivat maata vuodesta toiseen. Vuodet 1674, 1679 ja 1685–1686 olivat vain muutamia niistä vuosista, jolloin viljasato jäi heikoksi erilaisten luonnonmullistusten seurauksena.


Vuonna 1674 koettiin suuri vedenpaljous, ja seuraavana keväänä kuivuus ja kuumuus veivät osan sadosta. Vuosi 1679 oli poikkeuksellinen, sillä kesällä koettiin kovia sateita ja sen jälkeen suurta kuivuutta, joka tuhosi vähäisetkin oraat savimailta. Vuonna 1682 talvi oli lauha ja kesä sateinen, mutta Pärttylin (24.8.) yönä halla teki suurta tuhoa.


Katovuodet 1685–1686 olivat erityisen ankarat. Vuonna 1685 runsaat ja pitkäkestoiset sateet estivät kaskenpolttoa ja johtivat kurjuuteen, sairauksiin ja nälänhätään, joka vei monia ihmishenkiä. Vuonna 1688 madot tuhosivat sadon, ja vuonna 1691 pienet punaiset madot söivät ohrantähkiä.


Vaikka vuosi 1690 oli myös vaikea, pahin oli vasta edessä. Suomen väkiluku oli tuolloin noin 500 000 henkeä, joista katovuosina kuoli noin 140 000 henkeä, eli n. 28 prosenttia asukkaista.


Vuonna 1695 kevät ja kesä olivat poikkeuksellisen kylmiä, ja pakkaset sekä hallat tuhosivat sadon monin paikoin. Seuraavana vuonna vallitsi vuodenaikaan nähden poikkeuksellisen lämpimät säät. 11. helmikuuta jäät lähtivät Etelä–Suomen järvistä. Monin paikoin talonpojat ryhtyivätkin jo kylvötöihin. Mutta maaliskuun 7. päivänä tulivat kovat pakkaset ja tuhosivat sen, mikä oli jo kylvetty. Lisäksi runsas lumentulo aiheutti lisäksi keväällä valtavat tulvat. Kylvöt myöhästyivät ja kesällä satoi kaatamalla. Paha halla iski jo elokuun alkupuolella ja 23. elokuuta halla runteli koko maata. Monet talonpojat joutuivat kerjäämään ruokaa, ja nälkä sekä kerjäläislaumojen mukana levinneet taudit surmasivat suuria määriä ihmisiä.


Vuosina 1696–1697 suuret nälkiintyneet kerjäläislaumat vaelsivat ruokaa etsiessään paikkakunnalta toiselle, jolloin olosuhteet tautien tarttumisille olivat suotuisat. Lavantauti, punatauti ja sopimattomasta ravinnosta aiheutuneet ruokamyrkytykset ja paksusuolen katarrin aiheuttama ummetus ja ripuli surmasivat enemmän ihmisiä kuin nälkä. Yksin Hiitolassa haudattiin vuosina 1696–1698 228 kerjäläistä.




Kato- ja nälkävuosien hätäruokaa




	
Kuorikeitto: valmistettiin keittämällä puunkuoria, kuten männyn nilaa. Kuoret jauhettiin jauhoiksi ja käytettiin leivonnassa tai keitoissa.


	
Pettu: männyn nilakerroksesta valmistettua jauhoa, joka sekoitettiin viljajauhoihin, kun viljasta oli puutetta. Pettuleipä oli kuitenkin ravitsemuksellisesti heikkoa ja maultaan karvasta.


	
Jäkälä: Ihmiset keräsivät ja söivät jäkäliä, erityisesti hirvenjäkälää, Jäkälä kuitenkin aiheutti helposti ruoansulatusongelmia.


	
Kaloja ja pieniä eläimiä: Kalastus ja metsästys olivat tärkeitä tapoja hankkia ravintoa, ja ihmiset pyydystivät mitä tahansa syötäväksi kelpaavaa, kuten oravia, lintuja ja pieniä kaloja.


	
Villiyrtit ja juuret: Kerättiin syötäviä villiyrttejä, kuten nokkosta ja suolaheinää, sekä syötiin juuria ja muita luonnosta saatavia kasveja.


	
Mänty- ja katajankävyt: Nälkävuosina jopa mänty- ja katajankäpyjä jauhettiin ja käytettiin ruoanlaitossa.


	
Eläinten sisäelimet ja veri: Kaikki eläimen osat hyödynnettiin, mukaan lukien sisäelimet ja veri, jotka käytettiin ruoan valmistukseen.


	
Hapanta ja pilaantunutta ruokaa: Kun mitään muuta ei ollut saatavilla, jopa pilaantunut ja homehtunut ruoka, kuten vanhat varastoidut juurekset, yritettiin käyttää ravintona.








Katovuosien aikana ihmiset joutuivat turvautumaan epätavallisiin ruokalähteisiin, kuten karjaan, hevosiin ja koiriin. Valmistettiin hätäleipää petäjän kuorista ja syötiin luonnon antimia.


Vaikka vuonna 1697 säät olivat suotuisat viljan kasvulle, siemenviljaa oli niukasti saatavilla, mikä esti viljelyn. Vasta vuonna 1698 saatiin jälleen hyvä sato, kun hallitus toimitti riittävästi siemenviljaa maahan. Monista taloista oli kuitenkin kuollut koko väki, mutta autioiksi jääneet tilat asutettiin nopeasti uudelleen, ja kruunu myönsi verohelpotuksia uudelleenasuttamisen tukemiseksi.



4.4 Suuret nälkävuodet: kamppailu selviytymisestä 1800–luvun Suomessa


Suomen historiaa varjostavat synkät suuret nälkävuodet, jotka juontavat juurensa 1850–luvulle, aikaan, jolloin Eurooppaa repi Krimin sota. Yhdistynyt kuningaskunta pommitti Oolannin sodassa (1854–1856) Suomen länsirannikkoa ja hävitti viljavarastoja, luoden pohjan myöhemmälle katastrofille. Tuolloin tehtiin ensimmäiset yritykset avustaa nälänhädästä kärsiviä. Toipuminen sodan aiheuttamista tuhoista osoittautui kuitenkin vaikeaksi, sillä sadot olivat heikkoja sodan jälkeisinä vuosina.


Vuosi 1857 toi mukanaan katoa Pohjois–Suomessa ja Oulun läänissä aina Lappiin asti. Avustuksia kerättiin nälkiintyneille muun muassa Englannista, Skotlannista ja Irlannista.


Vuonna 1862 Pohjois–Suomessa satokausi oli katastrofaalinen, mutta Pohjanmaalta ja Savosta lähteneet nälkiintyneet saivat apua Keski– ja Etelä– Suomen paremmasta sadosta.


Vuonna 1865 hyvä satokausi näytti mahdolliselta Pohjois–Suomessa, kunnes elokuun halla tuhosi viljat laajoilla alueilla. Osittain väestö muutti Ruotsiin ja Pohjois–Norjaan pakoon nälkää.


Vuonna 1866 pettuleipä yleistyi ja kun epäsuotuisat sääolosuhteet pilasivat sadon monin paikoin; peruna ja juurekset mätänivät peltoon. Syysvilja jouduttiin kylvämään vaikeiden olosuhteiden vallitessa ja sääolosuhteet pysyivät epäedullisina rukiin kasvulle. Talvi oli pitkä ja ankara. Etelä–Suomessa oli paksu lumipeite vielä toukokuun alussa ja kesä tuli kuukauden myöhässä. Kevätkylvöt myöhästyivät ja karjanrehusta tuli suuri puute.


Elokuussa oli ensimmäinen halla, joka ei vielä aiheuttanut tuhoja. Syyskuun 3. päivänä tuli pakkanen, joka hävitti kypsymättömän viljan lähes kokonaan.


Vuonna 1867 talvi oli ankea ja kevät myöhässä, vaikuttaen haitallisesti viljasatoon. Kulkutaudit levisivät ja tappoivat suuria määriä ihmisiä, erityisesti Satakunnassa, Hämeessä, Pohjanmaalla ja Pohjois–Karjalassa.


Vuonna 1868 nälänhätä oli pahimmillaan. Etelä–Suomessa järvet olivat jäässä ja pellot paksujen lumikinosten peittäminä vielä toukokuussa. Jäät lähtivät monin paikoin vasta kesäkuussa ja kesä alkoi kesäkuun puolivälissä. Tuhansia ihmisiä kuoli joka kuukausi, ja vuoden loppuun mennessä kuolemantapaukset nousivat yli 137 000:een.



4.5 Ruptuurisota 1600–luvun puolivälissä


Vuonna 1656 Suomen sotajoukot oli Kaarle X Kustaa vienyt mukanaan Puolaan. Moskovan patriarkka Nikon vaati Inkerin ja Käkisalmen läänin ortodoksisen väestön vapauttamista "kerettiläisten" ikeestä. Vuosina 1656–58 käydyssä ns. ruptuurisodassa Inkerin ja Käkisalmen ortodoksit ottivat venäläiset vastaan vapauttajina ja vannoivat uskollisuudenvalan Venäjän tsaarille. Venäläisten jouduttua vetäytymään osa ortodoksisista talonpojista pakeni näiden mukana, eivätkä 1658 solmitun Vallisaaren välirauhan jälkeen hävitystyöhön osallistuneet ortodoksit uskaltaneet jäädä kotiseuduilleen. Kustaa Eevertinpoika Horn vaati ortodoksisen väestön karkottamista. Pakkotoimenpiteitä ei kuitenkaan tarvittu, sillä Horn ilmoitti, että 1656–7 Käkisalmen läänistä oli paennut 4107 perhettä venäjälle. Sodan jälkeen muutto jatkui, ja vuosisadan loppuun mennessä Käkisalmen läänistä oli puolet alkuperäisväestöstä paennut venäjälle. Kotinsa jättäneiden karjalaisten tilalle saapui lännestä uudisasukkaita, ja näiden joukossa saapuivat todennäköisesti myös Kemppiset Hiitolaan.



4.6 Isonvihan aika 1700–1721


Suuri Pohjan sota alkoi vuonna 1700, siinä Ruotsi taisteli Puolaa, Tanskaa ja Venäjää vastaan. Suuren Pohjan sodan seurauksena Ruotsi menetti suurvalta asemansa.


Vihollinen hätyytteli Jaakkimaa 1700 ja Ruotsin kuningas määräsi 12.1.1701 polttamaan ja hävittämään Venäjän puoleisia rajaseutuja. Molemmin puoliset hyökkäykset jatkuivat useana vuotena. Syyskuun puolivälissä 1707 nousi vihollinen maihin Käkisalmen lähistöllä Riskassa. Joukot marssivat suoraan Tiurulaan, jossa jo toinen joukko oli noussut Kilpolan saarelle ja majoittunut Kilpolan, Kopsalan Tiurulan ja Asilan hoveihin sekä muihin rantakyliin. Väestö oli ehtinyt paeta. Iso osa väestöä oli ehtinyt paeta Pielisjärvelle, jossa Hiitolan entinen koulumestari Zetraeus oli kappalaisena.


Vihollinen hävitti Tiurulan hovit ja poltti muutamia kyliä, jonka jälkeen se purjehti Pietariin. Käkisalmi antautui 9.9.1710.



4.7 Hiitola Venäjän vallan alle


Tsaari Pietari Suuren valloittaessa keväällä 1710 Itä–Suomen eteläosan (Vanha Suomi), alueen asukkaat menettivät kansalaisluottamuksensa ja Ruotsi–Suomen aikaisen lainturvan. 10.9.1710 asukkaille vakuutettiin, että heillä säilyisi asumisoikeus tiloillaan sellaisena kuin se oli siihenkin asti ollut eli:




	
Valtion omistama kruununtila, johon yksityisellä ei voi olla omistusoikeutta, vaan korkeintaan ns. vakaa asumisoikeus.


	Rälssitila, johon yksityisellä (v. 1723 asti vain aatelisilla) on omistusoikeus, ja jolla on joko täydellinen tai osittainen verovapaus.


	Vero– eli perintötila, johon yksityisellä on omistusoikeus, mutta myös täysi verovelvollisuus.





Edellä mainitusta huolimatta tsaari alkoi jo vuonna 1710 lahjoittaa valloittamaltaan alueelta kyliä ja kokonaisia pitäjiä virkamiehilleen. Lahjoitusmailla tarkoitettiin suunnilleen samaa kuin Ruotsi–Suomen valtakunnassa 1600–luvulla lahjoituksilla: kruununtiloja, joista tulevat verot kruunu oli luovuttanut aatelisille maaherroille, donataareille. Perintötiloja sen sijaan ei ollut Ruotsi–Suomessa lainkaan lahjoitettu.


Pietari Suuri ei lahjoituksia antaessaan ottanut lainkaan huomioon asukkaiden oikeuksia tiloihinsa. Lahjoitusmaat oli aluksi annettu toistaiseksi tai lahjoituksen saajan eliniäksi. Vaikka lahjoituksen saajan oikeuksia ei oltu erikoisemmin määritelty, lahjoituskirjojen sanamuodon mukaan lahjoitusmaatalonpojatkin (usein heistä käytettiin sanaa "sielut") lahjoitettiin tilojen mukana. Tosiasiassa Vanhan Suomen talonpoika oli "henkilökohtaisesti ja taloudellisesti vapaa". Hallitusvaltakin piti suomalaisen talonpojan vapautta arvossa, eikä hänestä koskaan tullut maaorjaa.


Keisarillisella käskykirjeellä 7.2.1726 Hiitolasta lahjoitettiin toistaiseksi 128 tilaa vara–amiraali Peter Johan Siversille, joka sai näin haltuunsa koko Hiitolan pitäjän, lukuun ottamatta Asilan lahjoitusmaita. Vuoden 1728 revisiokirjan mukaan lahjoitukseen kuului 173 tilaa, arvo 214 1/2 arvioruplaa, 215 1/2 arviopäätä, 21 populia ja 7 loissavua. Siversin kuoleman jälkeen lahjoitusta hallitsi hänen leskensä Sophia Elisabet Nummers ja heidän jälkeläisensä.


26.4.1726 annetun verotusukaasin johdosta Vanhassa Suomessa toimeenpannussa revisiossa v. 1728 tilat pysytettiin saman luontoisina kuin ne vanhastaan olivat olleet, siis kruunun–, rälssi– ja veromaana. Valtio ei ollut oikeutettu perinnöllistä lahjoitusta antamaan.


Lahjoitusmaatalonpojat pitivät itseään kruununtalonpoikina. Samoin virkamiehet olivat sitä mieltä, että donaatioille oli lahjoitettu vain verot, mutta ei niiden omistusoikeutta. Donataarit puolestaan pitivät läänityksiään ikuisina ja perinnöllisinä.


Vuonna 1783 annettiin asetus, joka kielsi talonpoikia muuttamasta pois kotikylästään ilman Viipurin kameraalioikeuden lupaa.


2.9.1793 keisarinna Katarina II antoi edellä mainitun lahjoituksen 2. arvoluokan kapteeni Georg Siversille jälkeläisineen ikuiseksi ja perinnölliseksi omaisuudeksi.


Vähitellen Venäläiset ylimykset alkoivat pitää yhä enemmän maita ominaan ja kohtelivat talonpoikia melkein kuin maaorjiaan. Donataarien oikeudet lahjoituskirjojen perusteella Vanhassa Suomessa olivat 1700–luvun lopulla seuraavat:




	Tilusten omistusoikeus, sillä heillä oli oikeus



	a. ilman esivallan lupaa myydä, pantata ja kiinnittää sekä jättää tila perinnöksi.


	b. perustaa lahjoitusmaalle ns. hovileiri siten, että he erottivat sopivaksi katsomansa osan tiluksista omaan viljelykseensä siirtäen näin tilattomaksi joutuneet talonpojat toiselle tilalle tai uudisviljelyksille.








	Talonpoikien työvoiman käyttöoikeus siten, että nämä olivat velvollisia suorittamaan veronsa luonnossa tai päivätöinä. Käyttöoikeus ei siis ollut rajaton.


	Talonpoikien valvontaoikeus siten, että donataareilla oli oikeus



	a. kantaa sekä kruunun että oma osansa maaverosta, mutta vain maarekisterissä määrätty määrä,


	b. estää talonpoikaa muuttamasta tiluksilta,


	c. ja voutiensa avulla valvoa järjestystä ja valtionkin etua tiluksilla.











Marraskuussa 1800 ratsumestari Reinhold Heinrich v. Sivers panttasi osuutensa Hiitolan lahjoituksesta Paroni von Rosenille 3000 ruplasta 2 vuodeksi.


10. tammikuuta 1807 nimineuvos Feodor Sivers myi sukulaisensa R.H. Siversin valtuuttamana tämän osan Hiitolan lahjoituksesta kenraalimajuri Alexej Kopiewille 3300 ruplasta.



4.8 Lahjoitusmaa–ajan loppu


Kun Viipurin lääni palautettiin v. 1812 muun Suomen yhteyteen, oli kysymys lahjoitusmaatalonpoikien maaomistuksesta ratkaisematta ja heidän asemansa järjestetty vain väliaikaisilla määräyksillä. Kustaa Mauri Armfelt osti 28.3.1812 Kopievin hallussa olevia lahjoitusmaita. 1827 maakirjan mukaan Kuoksjärvi kuului kreivi Magnus Reinhold Armfeltin (k. 1854) puolisolle, joka oli ostanut Ilmeen ja Pukinniemen, johon Kuoksjärvikin kuului, 300 000 ruplasta, arvo 203 5/8 arvioruplaa yhteensä 126 taloa.


22.1.1817 asetuksen mukaan ikuisiksi ajoiksi annetut lahjoitukset, jotka luovutushetkellä olivat autioina tai rälssiluontoisia, olivat rälsseiksi luettavia, mutta muut ikuisiksi annetut lahjoitusmaat kuuluivat lahjoitusmaaherroille samalla omistusoikeudella, mikä kruunulla aikaisemmin niihin oli ollut. Sen jälkeen, kun kaikkia Vanhan Suomen maakiinteistöjä ryhdyttiin käsittelemään kruununmaana, niitä voitiin Ruotsin lain perusteella lahjoittaa vain toistaiseksi ja korkeintaan elinkaudeksi, toisin sanoen vain hallintaoikeuksin.


Asetuksella 25.11.1826 kaikki lahjoitusmaat muutamia poikkeuksia lukuun ottamatta julistettiin rälssimaiksi ja talonpojat lahjoitustilojen vuokraajiksi eli lampuodeiksi. Lahjoitusmaaherrojen viimeisetkin omistus oikeuden rajoitukset poistettiin, näin asumisoikeus tehtiin sopimuksesta riippuvaiseksi, joten se muuttui tavalliseksi maanvuokraksi. Kuitenkin talonpojille taattiin 10 vuoden aika ylimenokaudeksi, jonka aikana he saivat vanhoilla ehdoilla viljellä maataan. Tämän jälkeen eli v. 1837 heidän piti allekirjoittaa vuokrasopimukset isäntiensä kanssa, muutoin he saivat lähteä tiloiltaan. Mutta talonpojat olivat sitä mieltä, että heillä oli oikeus esi-isiensä maahan, jota he viljelivät. Vain ani harvat olivat vielä 1850– luvullakaan allekirjoittaneet sopimuksia, he odottivat, että vääryys korjattaisiin ja heistä tulisi jälleen omistajia, sillä allekirjoittamalla sopimuksen he tunnustaisivat olevansa maattomia lampuoteja. Syntyi levottomuuksia lahjoitusmailla ja hallitus julkaisi 7.3.1838 asetuksen, jossa raipparangaistuksen uhalla velvoitettiin talonpojat maksamaan ne verot, jotka isännät määräsivät, elleivät halunneet tulla häädetyiksi. Jos joku uskalsi luvatta ottaa tilan haltuunsa, oli hänet tuomittava sotapalvelukseen tai linnatöihin.




Lahjoitusmaiden omistus Vanhassa Suomessa


Eino Jutikkala katsoo, että lahjoitusmaiden omistuksesta oli kaksi päälinjaa.


”Toinen näistä katsoi, että Vanhassa Suomessa olivat voimassa Ruotsin lait ja että sen hallitsija oli maan luovutuksessa saanut ne oikeudet, joita Ruotsin kruunu alueella silloin oli nauttinut. Mutta Ruotsissa oli vuodesta 1682 alkaen tilojen lahjoittaminen rälsseiksi ollut kiellettyä. Tsaari ei siis ollut voinut luovuttaa donataareille täydellistä omistusoikeutta, hän oli vain antanut heille jonkinlaisen hallintaoikeuden ja veronkanto oikeuden.” ja ”Vastakkaiselta taholta taas esitettiin, että itsevaltias tsaari, joka v. 1721 ottaessaan alueen vastaan ei ollut nimenomaisesti luvannut pitää Ruotsin lakia siellä voimassa, ei ollut sidottu mihinkään määräyksiin lahjoittaessaan taloja; lahjoitusmaa oli niin muodoin katsottava puhtaaksi rälssiksi sillä rajoituksella, että kruunulle oli pidätetty kolmas osa verosta.”


Eino Jutikkala: Suomen talonpojan historia, 1942.






4.9 Lahjoitusmaatalonpoikien verotus


Keskeiset vero- ja työvelvoitteet lahjoitusmaatalonpojilla olivat seuraavat:




	
Maatalousverot (ruokavero tai ruokaäyri): Tämä oli perinteinen vero, joka maksettiin tavallisesti viljatuotteina, kuten rukiina, ohrana tai muina viljakasveina. Sen suuruus riippui maan tuottavuudesta ja tilan koosta.


	
Rahatulot: Rahamaksuja perittiin lahjoitustalonpojilta, ja ne olivat usein lisänä muihin veroihin. Nämä rahamaksut saattoivat olla säännöllisiä tai tilapäisiä, riippuen talonpojan varallisuudesta ja lahjoitusmaanomistajan tarpeista.


	
Päivätyöt: Lahjoitusmaatalonpojat joutuivat usein suorittamaan päivätyöpaiviä, joko jalan tai hevosen kanssa, eli tekemään työtä maanomistajan tiloilla tiettyinä päivinä viikossa tai vuodessa. Tämä saattoi sisältää erilaisia maataloustöitä, kuten kyntämistä, kylvöä, sadonkorjuuta tai rakennustöitä.


	
Luontoistuotteet: Tiettyjä luonnonantimia, kuten kalaa, metsästysriistaa tai metsän tuotteita, saatettiin myös periä veroina. Näitä käytettiin usein maanomistajan kotitalouden ylläpitoon.


	
Sotilas- ja muut palvelusvelvoitteet: Talonpojat saattoivat joutua suorittamaan myös sotilaallisia tai muita palveluksia lahjoitusmaanomistajille, erityisesti jos kyseessä oli sotilasvirkamiehelle lahjoitettu maa. Tämä saattoi tarkoittaa esimerkiksi ratsupalvelusta tai osallistumista erilaisiin puolustustehtäviin.





Pääasialliset elinkeinot


Maatalous: Maatalous oli Käkisalmen läänin pohjoisosissa keskeinen elinkeino. Viljelyskelpoista maata oli kuitenkin rajallisesti, ja maatalous keskittyi viljanviljelyyn ja karjanhoitoon. Käytössä olivat perinteiset suomalaiset viljelykasvit, kuten ruis, ohra ja kaura. Eläimiä, kuten lehmiä ja lampaita, pidettiin pääasiassa omaan käyttöön, mutta niitä saatettiin myydä myös paikallisilla markkinoilla.


Karjanhoito ja kalastus: Koska alueen viljelyolosuhteet olivat rajalliset, karjanhoito ja kalastus olivat tärkeitä lisäelinkeinoja. Karjanhoito oli erityisen tärkeää, sillä lehmistä ja lampaista saadut tuotteet kuten maito, voi ja villa olivat elintärkeitä. Kalastus järvistä ja joista tarjosi taloudellista turvaa ja täydensi maatalouden tuotteita.


Metsätalous ja kaskiviljely: Metsätalous oli myös merkittävä elinkeino. Talonpojat harjoittivat kaskiviljelyä, joka oli vanha suomalainen viljelymenetelmä. Tässä menetelmässä metsää kaadettiin, poltettiin ja maa kylvettiin viljalle. Menetelmä oli kuitenkin työläs ja vaati paljon resursseja.


Metsästys ja turkiskauppa: Metsästys oli sekä elinkeino että osa ruokataloutta. Turkiskauppa oli myös merkittävä talonpoikien tulonlähde. Käkisalmesta pohjoiseen sijaitsevat metsät tarjosivat paljon riistaa, ja turkiksia myytiin Venäjän puolelle tai paikallisille markkinoille.


Sivuelinkeinot ja verotus: Monet talonpojat joutuivat harjoittamaan erilaisia sivuelinkeinoja, kuten käsityötä ja kaupankäyntiä. Lahjoitusjärjestelmän takia talonpojat joutuivat usein maksamaan veroja lahjoitusmaan omistajille, mikä saattoi pakottaa heidät etsimään lisätuloja erilaisista käsitöistä, kuten puutöistä tai kankaankudonnasta.


Rakentaminen ja työskentely tiluksilla: Koska lahjoitusmaat oli lahjoitettu usein aatelisille, talonpojat saattoivat myös työskennellä lahjoitusmaan omistajan tiluksilla. Tämä tarkoitti usein raivaustyötä, rakennustöitä tai tilojen huoltoa. Tämä muodosti osan heidän velvollisuuksistaan maanomistajaa kohtaan.










KEMPPISET










5. Kemppisen miespuolisten esi–isien reitti Hiitolaan

Matka Afrikasta Suomeen


Nykyihmisen esivanhemmat asuivat Afrikassa. Kaikkien maapallolla nykyisin elävien miesten yhteinen esi–isä, biologinen ”Aatami”, eli noin 60.000 vuotta sitten. Kaikkien nykynaisten yhteinen esiäiti, biologinen ”Eeva”, eli Afrikassa jo 120–160 000 vuotta sitten. Meidän jokaisen sukujuuremme ja geneettinen perimämme voidaan johtaa näihin yhteen mieheen ja yhteen naiseen. Naissukukunta on siis ”vanhempi” kuin miessukukunta.


Biologinen Aatami ja Eeva eivät olleet pariskunta. Eeva oli elänyt vähintään 60 000 vuotta aikaisemmin kuin Aatami. He eivät olleet myöskään ainoat ihmiset maapallolla. Arviot samaan aikaan eläneen ihmispopulaation suuruudesta vaihtelevat (2 000–10 000 ihmistä). Mutta vain Eevasta alkanut suora äitilinja on elänyt tähän päivään asti. Ja vain Aatamista alkanut suora isälinja on elänyt tähän päivään asti.


Afrikassa elänyt ihminen lähti asuinseudultaan Kenian savanneilta liikkeelle noin 50 000–60 000 vuotta sitten. Osa Aatamin ja Eevan jälkeläisistä jäi Afrikkaan jakaantuen siellä sukuhaaroiksi – he ovat afrikkalaisten esivanhempia.


Afrikasta osa ihmisistä siirtyi ensiksi Lähi–itään, josta he lähtivät eri suuntiin. Kulkua ohjasivat esim. ilmastonvaihtelut ja niistä johtuneet ravintotalouden muutokset. Euroopassa ihmisen kulkua ohjasivat jääkauden aikaiset ilmastonvaihtelut ja jäätikön reunan liikkeet. Eri suuntiin liikkeessä olleesta ihmissuvusta muodostui eri klaaneja.


Lähi–idän klaani syntyi 45 000–50 000 vuotta sitten ihmisistä, jotka jättäytyivät toisesta aallosta Arabiaan. Sen jäsenet lienevät yhtyneet neandertalien kanssa. Perillisiä lähti itään ja länteen. Tätä joukkoa olivat eurooppalaiset, jotka tulivat Välimeren piiriin 38 000 vuotta sitten. Myöhemmät sukupolvet toivat Eurooppaan maanviljelyn.


Euroopan klaani otti kurssin länteen 30 000–35 000 vuotta sitten, kun ilmasto lämpeni ja jäätikkö vetäytyi. Jääkauden taas kiristäessä otettaan nämä cromagnonihmiset vetäytyivät turvaan Espanjaan, Italiaan ja Ukrainaan. Kun kylmyys alkoi hellittää 12 000 vuotta sitten, väki purkautui ulos, runsastui ja sekoittui. Näiden ihmisten jälkeläisiä ilmaantui asuttamaan myös Suomea esim. ”Iivarin pojat” (I).


Haploryhmä I mutaatio syntyi Balkanilla 25–30 000 vuotta sitten, kun mannerjäätikkö oli laajimmillaan. Tämä ryhmä levisi vuosituhansien aikana länteen ja sitten pohjoiseen, kun ilma lämpeni ja jään reuna väistyi. Suomalaiset kuuluvat haploryhmään I1, joka syntyi ilmeisesti Pohjois–Ranskassa 5000–6000 vuotta sitten ja tämä ryhmä siirtyi ajan kuluessa vähitellen Tanskan salmien luona kautta Ruotsiin. Suomeen tätä germaanisskandinaavista asutusta levisi useana aaltona jo ennen viikinkiaikaa.


L287 on levinneisyydeltään yleisin suomalainen I1–haploryhmän alaryhmä. Sen voi olettaa syntyneen Satakunnassa joskus ajanlaskun alun tienoilla ja sillä on kaksi tunnettua jälkeläislinjaa, L258 ja BY594, joista ensimmäinen on huomattavasti yleisempi. Monimuotoisinta L287 on Pirkanmaalla ja muualla muinaishämäläisellä alueella.


L287:n alaryhmän L258 arvioidaan syntyneen pian L287:n jälkeen. Haplopuu laajenee voimakkaasti heti L258:n jälkeen eli siitä haarautuu useiksi isälinjoiksi, jotka näkyvät L258:n alaryhminä. Alaryhmien synty on ilmeisesti tapahtunut Satakunnan, Pirkanmaan ja Hämeen alueilla Roomalaisella rautakaudella noin 2000 vuotta sitten. Ilmiö voidaan siten liittää rautakautisen muinaishämäläisen kulttuurialueen syntyyn. Myöhemmin, Merovingiajalta (600–800 jaa) alkaen, alaryhmiä on levinnyt pohjoiseen ja itään hämäläisen, karjalaisten ja savolaisten ekspansioiden mukana.


Hiitolan Kemppisten tämänhetkinen on haplo Y13389:n (n. 450 jaa) alaryhmä FT364898 sijoittuu aikaan n. 1350 jaa ja on kulkemassa Päijänteen länsipuolelta Hiitolaan. Se mitä kautta Kemppiset tulivat Hiitolaan on vielä epäselvää.

6. Kemppiset Hiitolassa 1600–luvulta 1900–luvulle


Hiitolan Kemppisten kantaisänä voidaan pitää Maunu Kemppistä, joka mainitaan ensimmäisen kerran Tiuralan syyskäräjillä 28–29.9.1671 ja 4.–6.10.1673 Kokkolanjoelta (Haukkavaaran ja Kuoksjärven kylien rajoilla) sekä vuonna 1685 savuluettelossa isäntänä Haukkavaaran kylässä muodossa Måns Kempinen. Samoin myös savuluetteloissa 1687 (Kempin), 1688–90 (Magnus Kempinen), 1691–96 (Måns Kempin). Maunu Kemppinen esiintyy Haukkavaaran kylässä henkikirjojen mukaan 1685–1693. Maunu löytyy vielä vuosien 1687–1696 savuluetteloista.


Toinen Hiitolaan ilmestyvä Kemppinen on Kuoksjärvellä asuva Juho Kemppinen. Hän esiintyy vuosien 1687–1696 savuluetteloissa. Vuoden 1724 väestöluettelossa mainitaan Lauri Kemppinen Kuoksjärvellä ja revisio maakirjassa 1728 Lauri Kemppisen poika (etunimeä ei mainita).


Kyseessä olevaa sukua esiintyy myös ainakin Haukkavaaran, Mustolan ja Kilpolan kylissä. Jaakko (Jacob) Kemppisellä (k. 1709) ja Valpuri (Valborg) Yrjöntytär Pessillä oli 4 poikaa ja 3 tytärtä. Jaakko perheineen asui Kuoksjärven kylässä ainakin 1696 asti, 1703 perhe näyttää eläneen Haukkavaaran kylässä ja vielä vuoden 1727 asukasluettelossa isäntänä mainitaan Mauno Jaakonpoika Kemppinen, kunnes 1736– 1739 välisenä aikana Kemppiset asettuivat takaisin Kuoksjärven kylään. Ja nyt sille paikalle, joka tunnetaan Kemppisen mäkenä. Kemppisen mäki muodostuu kahdesta kantatilasta Alakemppilä Kuoksjärvi nro 1 ja Yläkemppilä Kuoksjärvi No. 2. Haukkavaara on Kuoksjärven naapurikylä ja Alakemppilä rajoittuu Haukkavaaraan.


6.1 Ensimmäiset Kemppiset Hiitolassa


Nimestä Kemppinen


Karjalassa ja Savossa käytettiin periytyviä sukunimiä viimeistään 1500–luvun alusta. Talonpoikaiset itäsuomalaiset naiset käyttivät omaa sukunimeä eikä miehensä, koska heidän katsottiin kuuluvan isänsä sukuun.


Kemppinen: nykyruotsin kämpe on "sankari", "urho", "soturi", muinaisruotsiksi se on kämpe, kiampe. Agriciolan sanakirja tuntee sanat kemppi, kempi merkityksessä sankari. Suomen kielen etymologian sanakirjan I A–K:n 1) Kemppi = korskea, ylpeä, koreileva, ylväs, mainio, jalo, erinomainen; kaunis, soma. Kemppinen = erinomainen, oivallinen; kempisti = jalosti, rohkeasti, voimakkaasti; kempiys (Agricolan part. Kempiutta) = rohkeus.


Kemppi, johon Kemppinen on saanut nen–päätteen, on ollut siis alkuaan sotilasnimi.


Nimeä Kemppi esiintyi ainakin seuraavasti; suku Antreassa, Jääskessä, Metsäpirtissä ja Kemppinen Hiitolassa, Kurkijoella ja Rautjärvellä.


Henkilönimenä Kemppinen on tunnettu Länsi–Suomessa keskiajalta lähtien ainakin Raisiossa Kemppilä 1490, Pöytyällä 1432 ja 1439, Vesilahdella 1560 Hen Kempi, ja Loimaalla 1551 Marcus Kemppi, 1552 Marcus Person Kempilen.


Karjalassa ja Savossa Viipurin linnassa 1566 asemies Kempp Oluf, Viipurissa 1551 Sunij Kempin, Jääskessä 1551 Lauri Kemppi ja 1543 Per Kempin, 1562 Jussi Kempinen, 1566 Jönss Kemppin, Muolaassa 1557 M Kempe, Lappeessa 1601 Erichs Kemppi ja Kauppi (Jaakko) Kemppi, Parikkalassa 1642 Anders Kempin, 1638 Peter Kämpinen, 1642 Peer Kempinen, Kurkijoella 1618 Filip Kempieff, Viipurissa 1657 Lorentz Kempe, Impilahdessa 1640 Hanno Kempinen.


Viipurin läänin maakirjassa vuodelta 1543 mainitaan Lapweden (Lappeen) pitäjästä Antti (Anders) Kempi, 2 x Heikki (Hindric) Kempij, 2 x Suni Kempij, Niilo (Nils) Kempi, Lasse Kempij, Per Kempij.


Vuoden 1571 Karjalan hopeaveroluettelosta löytyy Säkkijärveltä Lahnajärven nautakunnasta Kemppilän kylä ja Heikki ja Mauno Kemppinen (Henrich ja Mons Kemppi). Lappeen pitäjästä Knuth Rikkisen nautakunnasta Kemppilän kylä ja Jaakko Kemppinen (Kauppi Kempi) sekä Jöns Rannan nautakunnasta Niilo Kemppinen (Nils Kempi) sekä Oleff Mustosen nautakunnasta Kemppilän kylä ja Lasse, Antti ja Pekka Kemppinen (Lasse, Anders ja Per Kempi).


Savon hopeaveroluettelosta (1571) löytyy Juvan pitäjän Joroisten neljänneskunnan Sonttien kymmenkunnasta Olli Kemppainen (Olli Kempas) ja Antti Kemppinen (Anders Kemppin).


Kemppilä nimisiä kyliä oli ainakin Jääskessä, Lappeessa, Ruokolahdessa, Loimaalla, Raisiossa, Naantalissa ja Turussa. Kemppikoski Metsäpirtissä.


Hiitolan Kuoksjärven kylästä löytyy Kemppisenmäki, jolla olivat tilat Alakemppilä ja Yläkemppilä.










7. Alakemppilän tilahistoriaa


Alakemppilän tila mitattiin isojakoa varten 1838–1839. Isojako vahvistettiin 18. huhtikuuta 1855. Tällöin tilan lahjoitusmaaherrana eli omistajana oli apteekkari Petter Dorrendorf.


Isojako oli 1700–luvun puolivälissä koko Suomessa aloitettu maanjako, jonka tarkoituksena oli jakaa maat niin, että kukin tila saisi sille kuuluvat tilukset yhtenä tai mahdollisimman harvoina tiluslohkoina. Ennen tilan maat saattoivat olla hyvin monina sarkoina ympäri kylää.


”Ennen isojakoa tila oli muodostanut jakamattoman kokonaisuuden vain maakirjoissa, mutta kartalta sitä ei lainkaan löytynyt. Myöskään isäntä ei ollut luonnossa voinut väittää mitään muuta maata kuin tonttiaan ehdottomasti omakseen. Isojaossa sen sijaan maat erotettiin pyykeillä naapurien maista, olivatpa ne jaettu miten moniin osiin tahansa.” (Eino Jutikkala. Suomen talonpojan historia, 1942, s. 458.)


Ajat alkoivat vähitellen muuttua ja lahjoitusmaaherruuden valta murtui. Vuonna 1860 Suomen senaatti ehdotti, että kaikki lahjoitusmaat lunastettaisiin valtiolle ja sitten luovutettaisiin niiden varsinaisille viljelijöille. Esitys hyväksyttiin vuoden 1867 valtiopäivillä. Talonpojat saivat lunastaa tilansa perintötiloiksi valtiolta 39 vuoden maksuajalla. He maksoivat lunastussummalle 5 % korkoa, josta 1 % olisi velan kuoletusta. Silloisille viljelijöille korot ja kuoletukset eivät tulleet juurikaan sen raskaammiksi kuin sitä ennen maksetut verot.


Vuodesta 1871 (Hiitolassa 1873) lähtien lahjoitustiloja ruvettiin lunastamaan ja luovuttamaan edellä mainituin ehdoin talonpojille. Valtiovarasto lunasti Ala– Kemppilän 26.7.1878 Juho Pösöltä. Alakemppilää koskevat perintökirjat annettiin 2.6.1880 seuraavasti: Matti Danielinpoika Kemppiselle 1/5 osaa, Jaakko Vilhelminpoika Kemppiselle ja Juhana Aataminpoika Lipiälle yhteisesti 1/5 osaa, Juho Niilonpoika Kokolle 1/5 osaa, Juho Danielinpoika Kemppiselle 1/5 osaa ja Simo Juhonpoika Ruotsalaiselle 1/5 osaa koko Alakemppilän tilasta.


Alakemppilää koskevat perintökirjat annettiin 2.6.1880 seuraavasti:




	Matti Tanelinpoika Kemppiselle 1/5 osaa


	Juho Tanelinpoika Kemppiselle 1/5 osaa


	Jaakko Vilhelminpoika Kemppiselle ja Juhana Aataminpoika Lipiälle yhteisesti 1/5 osaa


	Juho Niilonpoika Kokolle 1/5 osaa


	Simo Juhonpoika Ruotsalaiselle 1/5 osaa.

Vuonna 1903 Alakemppilän tilalla suoritettiin uusi mittaus, jaotus ja jyvitys (yhteensä 4/25 eli 0.1600 manttaali38a, 97.11 hehtaaria).


Tällöin tilan eri osat saivat myös nimet:




	Juho Juhonpoika Kemppisen tila (A) nimettiin Peltolaksi (17.25 ha).


	Juhana Aataminpoika Lipiän perillisten tila (B) sai alkuperäisen nimen Alakemppilä (18.55 ha).


	Juho Niilonpoika Kokon perillisten tilasta (C) tuli Kokkomäki (18,66 ha).


	Tehtailija Pösön omistamasta tilasta (D) tuli Kivikkomäki (17.65 ha).


	Matti Tanelinpoika Kemppisen perillisten tilasta (E) tuli Mäkelä (19.48 ha).

Kuva 10: Kuoksjärvi; N:o 1 Alakemppilä, kotipalstat 1903.

